Kohti parempaa Eurooppaa

***Elämme varsinaista vaalivuotta. Juuri kun olemme toipumassa eduskuntavaalistressistä, on aika valmistautua europarlamenttivaaleihin. EU-vaalien ennakkoäänestys on 15–21.5. ja varsinainen vaalipäivä 26.5.2019.***

***Eduskuntavaalit olivat eläkeläisille tärkeät vaalit ja niin myös EU-vaalit ovat sitä. Ikääntyneet kansalaiset ovat yksi suurimmista ja nopeimmin kasvavista väestöryhmistä Euroopassa. Siksi EU:n on jatkettava aktiivista työtään ikäihmisten jokapäiväisen elämän parantamiseksi. On aika antaa Euroopalle uusi suunta ja käyttää äänioikeutta EU-vaaleissa.***

Neljäsosa EU:n kansalaisista on täyttänyt 60 vuotta. Euroopan on ratkaistava väestörakenteellisten muutosten aiheuttamat haasteet oikeudenmukaisella ja kestävällä tavalla sekä täytettävä lupauksensa siitä, ettei ketään unohdeta. Tämän saavuttamiseksi EU:n on ohjattava jäsenvaltionsa sekä kansalaisensa toimiin, jotka ilmentävät meidän kaikkien yhteisiä syrjimättömyyden, tasa-arvon ja solidaarisuuden periaatteita.

Omanarvontunnon ja itsenäisyyden kunnioittaminen ovat yleismaailmallisia ihmisoikeuksia. Koko Euroopassa tulee edistää ikääntyneiden kansalaisten oikeuksia työskennellä ja osallistua aktiivisina yhteisöjensä toimintaan.

Ikääntyneille tulee taata riittävä sosiaaliturva ja hoito sekä varmistaa, että he saavat elää myöhäisvuotensa kokematta syrjintää ja kaltoin kohtelua. Ikään perustuvan syrjinnän torjunnasta tulee samanarvoinen prioriteetti kuin muilla perusteilla tapahtuvan syrjinnän torjunnasta.

**Kaikenikäisten hyvinvointia ja terveellisiä elämäntapoja tulee edistää ja oikeus ihmisarvoiseen ikääntymiseen tulee turvata riittävällä ja kohtuuhintaisella henkilölähtöisellä terveydenhuollolla ja pitkäaikaishoidon saavutettavuudella. Euroopan unionin tulee tukea kaikenikäisten hyvää terveyttä ennaltaehkäisevällä ja koko eliniän kestävällä tavalla sekä taistella yksinäisyyttä vastaan.**

**Euroopan unionin jäsenvaltioiden on kehitettävä ikääntymistä koskevia kansallisia strategioita aktiivisessa yhteistyössä ikäihmisten ja heitä edustavien järjestöjen kanssa niiden asiantuntijuutta hyödyntäen.**

**Vaalien jälkeen kansainvälinen Aktiivinen ikääntyminen ja sukupolvien välinen solidaarisuus -ryhmä on perustettava uudelleen, jotta europarlamentaarikot ja kansalaiset voivat keskustella siitä, miten Euroopan väestörakenteellisten muutosten aiheuttamiin haasteisiin voidaan vastata tehokkaasti.**

**Äänestäminen kannattaa aina. Äänestämällä voi vaikuttaa. Äänestäkää ehdokasta, joka lupaa toimia edellä esitettyjen tavoitteiden puolesta.**

**Simo Paassilta**

**Eläkkeensaajien Keskusliitto EKL:n puheenjohtaja**

**Salon Eläkkeensaajien puheenjohtaja**